[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000005", "text": "HomeNewyddionDarganfyddwch rhywbeth newydd yn eich Llyfrgell yr hydref hwn"}, {"text_idx": "#000006", "text": "Darganfyddwch rhywbeth newydd yn eich Llyfrgell yr hydref hwn"}, {"text_idx": "#000007", "text": "Daw llyfrgelloedd ledled Cymru yn fyw yn ystod mis Hydref gan ddarparu rhywbeth at ddant pawb. O Fo\u0302n i Fynwy bydd llyfrgelloedd yn croesawu awduron a darlunwyr gwadd, sesiynau grwpiau darllen, gweithgareddau addysgol a llythrennedd a llawer iawn mwy, y cyfan i\u2019ch denu yn ystod Wythnos Llyfrgelloedd 9-14 Hydref."}, {"text_idx": "#000008", "text": "Wythnos Llyfrgelloedd yw\u2019r arddangosiad blynyddol o\u2019r holl weithgareddau creadigol, blaengar ac amrywiol sydd gan lyfrgelloedd i\u2019w cynnig, ac eleni mae pobl yn cael eu hannog i ymweld a\u0302\u2019u llyfrgell leol a darganfod rhywbeth newydd, gan gynnwys defnyddio cyfrifiaduron yn rhad ac am ddim, e-gylchgronau ac e-gomics rhad ac am ddim i\u2019w lawr lwytho, a hyd yn oed lecyn i ymlacio dros goffi."}, {"text_idx": "#000009", "text": "Un o gefnogwyr pennaf Wythnos Llyfrgelloedd eleni yw\u2019r digrifwr Elis James, sydd newydd gwblhau taith mis o sioeau un dyn ledled Cymru, a bydd yn ymweld a\u0302 Llyfrgell Canolog Caerdydd y prynhawn yma (9fed Hydref):"}, {"text_idx": "#000010", "text": "\u201cCefais fy magu mewn amgylchedd oedd yn llawn llyfrau, ac o oedran ifanc roeddwn yn gwerthfawrogi pwysigrwydd darllen a sut allai ehangu fy meddwl. Roeddwn wrth fy modd yn mynd i\u2019r llyfrgell ac rwy\u2019n dal i werthfawrogi beth sydd ganddynt i\u2019w gynnig, ac mae\u2019n naturiol eu bod wedi gorfod ehangu eu hape\u0302l, gan wneud hynny\u2019n llwyddiannus iawn. Byddwn yn annog unrhyw un i fanteisio ar Wythnos Llyfrgelloedd ac ymweld a\u0302\u2019u llyfrgell leol a darganfod beth sydd ganddynt i\u2019w gynnig.\u201d"}, {"text_idx": "#000011", "text": "Mae llyfrgelloedd cyhoeddus Cymru wedi gweld cynnydd enfawr yn eu gwasanaethau digidol, ac os ydych yn ddarllenydd comics achlysurol neu\u2019n hoffi gwrando ar lyfrau\u2019n cael eu darllen ichi, mae dewis enfawr ar gael erbyn hyn. Mae llyfrgelloedd cyhoeddus Cymru yn cynnig e-gylchgronau, e-gomics, e-lyfrau sain yn ogystal ag e-lyfrau arferol, y cyfan yn rhad ac am ddim i\u2019w lawr lwytho i\u2019w darllen pan fynnwch. Cynhyrchodd hyn gynnydd o 5% mewn lawr lwythiadau o\u2019i gymharu a\u0302\u2019r flwyddyn gynt."}, {"text_idx": "#000013", "text": "\u201cMae Wythnos Llyfrgelloedd yn gyfle i ddarganfod yr holl bethau gwahanol y gallwch eu gwneud yn eich llyfrgell, o chwarae a dysgu i blant, i reoli eich iechyd, i ddefnyddio wifi a gemau rhad ac am ddim, i ddod o hyd i swydd, diddordeb neu gychwyn busnes \u2013 gallwch hyd yn oed baratoi ar gyfer eich prawf gyrru theori yno. I\u2019r sawl sydd ar fin mynd i goleg neu brifysgol, mae\u2019r llyfrgell yn lle allweddol i\u2019w archwilio i helpu gwella eich llwyddiant yn y dyfodol. Mae llawer o lyfrgelloedd yn ganolbwynt y gymuned ac yn lle i ddysgu a chymdeithasu, felly galwch heibio eich llyfrgell chi a darganfod beth all gynnig ichi.\u201d"}, {"text_idx": "#000014", "text": "Ymhlith y gweithgareddau eraill sy\u2019n cael eu cynnal yr wythnos yma bydd digwyddiadau a gweithdai darllen gyda phobl fel yr awdur arobryn Giancarlo Gemin a bardd cenedlaethol pobl ifanc Cymru, Casia William a bydd y rhestr fer ar gyfer gwobr Llyfr y Flwyddyn Cymru hefyd yn cael ei chyhoeddi ar ddydd Mawrth gan Lenyddiaeth Cymru."}, {"text_idx": "#000015", "text": "Kathryn Parry yw Rheolydd Datblygu CILIP Cymru Wales, y gymdeithas llyfrgelloedd a gwybodaeth, ac mae hi\u2019n credu fod Wythnos Llyfrgelloedd yn rhoi cipolwg ar flwyddyn gyfan o weithgareddau:"}, {"text_idx": "#000016", "text": "\u201cTrwy weithio i Cilip gallaf weld cymaint o broffesiynau sy\u2019n cael eu cefnogi gan lyfrgellwyr a gweithwyr llyfrgell. Tra bod rhai yn gweithio gyda llyfrgelloedd ffisegol efallai nad yw hynny\u2019n wir am bobl fel gweithwyr gwybodaeth. Maen nhw\u2019n cefnogi myfyrwyr mewn ysgolion, colegau a phrifysgolion, meddygon cyswllt, gweithwyr iechyd a phobl yn gweithio i Lywodraeth Cymru i ymchwilio a chynnig canllawiau ar gyfer ysgrifennu academaidd. Mae\u2019r wythnos yn gyfle i ddathlu\u2019r proffesiwn yn ei gyfanrwydd a\u2019i bwysigrwydd yng nghymunedau heddiw.\u201d"}, {"text_idx": "#000017", "text": "Mae Wythnos Llyfrgelloedd yn gyfle gwych i arddangos pob llyfrgell unigol ledled Cymru, a chan fod dros 250 o lyfrgelloedd ar draws Cymru ymhob lliw a llun, yn fach a mawr, ar olwynion neu o fewn pedair wal, mae llawer i\u2019w ddarganfod."}, {"text_idx": "#000019", "text": "\u201cEin bwriad gyda chystadleuaeth Llyfr y Flwyddyn yw dathlu llenyddiaeth Gymraeg a Saesneg a gynhyrchir yng Nghymru, ac mae\u2019n addas iawn fod y cyhoeddiad yn cael ei wneud yn ystod Wythnos Llyfrgelloedd. Y gobaith yw y bydd y cyhoeddiad yn annog darllenwyr i chwilio am y llyfrau yn eu llyfrgelloedd lleol a mwynhau\u2019r cyfoeth o ddarllen sydd gennym yma yng Nghymru. Cyhoeddir yr enillwyr yn ddiweddarach yn y flwyddyn ym mis Tachwedd.\u201d"}, {"text_idx": "#000020", "text": "Er mwyn cael y newyddion diweddaraf, ewch i "}]